Nuusbrief: Aansoeke om rentevrye studielenings open vir 2015 | Solidariteit Helpende Hand
Nuusbrief: Aansoeke om rentevrye studielenings open vir 2015
Aansoeke om rentevrye studielenings vir 2015 by Solidariteit Helpende Hand se Afrikaanse Beursinstituut (ABI) het verlede week geopen.
Helpende Hand het in 2014 meer as R16,6 miljoen se studielenings aan 948 studente toegeken. Deur rentevrye studielenings aan studente beskikbaar te stel, bied Helpende Hand hulle die geleentheid om hul drome te verwesenlik terwyl hulle terselfdertyd noodsaaklike vaardighede aanleer wat onmisbaar in Suid-Afrika se ekonomie gaan wees, sê Dinah Theron, hoof van die ABI.
Sy vertel dat die behoefte aan studiehulp elke jaar groter word. “Ons het ongeveer 3 400 aansoeke vir die 2014 akademiese jaar ontvang. Ongelukkig kan ons weens beperkte fondse nie almal help wat aansoek doen nie, maar ons weet dat ons ’n enorme verskil maak in die lewens van die jongmense wat wel gehelp word.”
Die ABI het in 2008 met slegs drie studiefondse begin en bestuur vandag 114. Die beskikbare fondse in die beursplatform het die afgelope jaar met meer as R4 miljoen toegeneem. In 2013 is net meer as R12 miljoen se rentevrye studielenings toegestaan.
Die ABI se merkwaardige groei is deur die bydraes van verskeie individue en instellings moontlik gemaak, sê Theron. “Die Solidariteit Beweging ploeg self ook terug in die gemeenskap deur onder andere die JD Kestell-fonds, die Opleidingstrust en verskeie gemeenskapsbeursfondse.” Verder het die ABI beroepsgerigte studiefondse beskikbaar soos die A.G. Visser Geneeskunde-studiefonds wat in 2012 gestig is. Die ABI ken ook talle rentevrye studielenings toe aan studente wat hulle in ŉ ambag wil bekwaam.
Aansoeke om ŉ rentevrye studielening vir die 2015 akademiese jaar kan nou deur Helpende Hand se webtuiste gedoen word; die sluitingsdatum is 30 September 2014.
← Solidarity Helping Hand provides food to Solidarity members who are suffering due to the ongoing miners’ strike
Mediaverklaring: Helpende Hand gryp in by groeiende behoefte van skole-voedingskemas in platinumgordel →